**Συμβούλιο Ευρωπαικών Δικηγορικών Συλλόγων/ CCBE/Council of Bars and Law Societies of Europe**

**Συνεδρίαση Ομάδας Εργασίας “Surveillance”.**

Συνεδρίαση μέσω τηλεδιάσκεψης: Πέμπτη 21 Απριλίου 2021 11.00-13.00 (ώρα Βρυξελλών)

Ελληνική Αντιπροσωπεία: Αλέξης Αναγνωστάκης, ΔΣΑ

----------------------------------

Σύνοψη των πλέον σημαντικών.

Κατά την άνω συνεδρίαση, την Ομάδα Εργασίας απασχόλησαν τα ακόλουθα ζητήματα:

‎ • Ηλεκτρονικά αποδεικτικά στοιχεία (e-evidence) και ανοικτή επιστολή του CCBE σχετικά με τη συμμετοχή στην τριμερή διαβούλευση.

Η πρόεδρος του CCBE κ. Margarete Von Galen απέστειλε προς τα ενδιαφερόμενα μέρη [ανοικτή επιστολή](https://anwaltverein.de/files/anwaltverein.de/downloads/Sonstiges/en-svl-1.pdf) για συμμετοχή του CCBE στον τριμερή διάλογο σχετικά με την [Πρόταση Κανονισμού ΕΕ περί Ευρωπαικής Εντολής Παραγωγής και Διατήρησης ηλεκτρονικών αποδεικτικών στοιχείων στις ποινικές διαδικασίες.](https://digital-strategy.ec.europa.eu/en/library/proposal-regulation-european-approach-artificial-intelligence) Οι εθνικές αντιπροσωπείες κλήθηκαν να χρησιμοποιήσουν και να υποστηρίξουν την άνω θέση ενώπιον των εθνικών αρχών/κυβερνήσεων.

• Κείμενο Θέσης (Position Paper) του CCBE αναφορικά με την Πρόταση Κανονισμού ΕΕ για ενίσχυση των αρμοδιοτήτων της Europol.

H Ομάδα Εργασίας συμφώνησε να διαμορφωθεί Κείμενο Θέσης της CCBE αναφορικά με την πρόταση για την τροποποίηση του κανονισμού (ΕΕ) 2016/794 αναφορικά με την εκχώρηση νέων εξουσιών στη Europol.

Ορίστηκε δε oμόφωνα Εισηγητής για το άνω Κείμενο Θέσης της CCBE ο εκπρόσωπος του ΔΣΑ Αλέξης Αναγνωστάκης. Κατά τη συνεδρίαση της 18ης Μαρτίου 2021, συζητήθηκε και εγκρίθηκε από την Ομάδα Εργασίας η άνω εισήγηση του εκπροσώπου του ΔΣΑ.

Μετά τις τελευταίες τροποποιήσεις που έλαβαν χώρα, το άνω κείμενο θέσης θα μεταφραστεί και θα διοργανωθεί ηλεκτρονική ψηφοφορία για να το εγκρίνουν οι εθνικές αντιπροσωπείες του CCBE (ενδεικτική ημερομηνία: 7η Mαίου 2021).

• Πρωτόκολλο της Σύμβασης της Βουδαπέστης για το έγκλημα στον κυβερνοχώρο.

Μέσω της Γραμματείας, ο CCBE προτίθεται να κάνει τις προπαρασκευαστικές ενέργειες για τη σύνταξη Κειμένου Θέσης αναφορικά με το άνω πρωτόκολλο για το έγκλημα στον κυβερνοχώρο.

Οι εθνικές αντιπροσωπείες του CCBE θα ενημερωθούν για αποστολή παρατηρήσεων.

Ο Πρόεδρος της Ομάδας Εργασίας κ. Sebastian Cording, ο κ. Iain G. Mitchell, εκ της Βρετανικής Αντιπροσωπείας, και ο κ. Martin Sacleux από τη Γραμματεία CCBE θα συμμετάσχουν στη συνδιάσκεψη που θα διοργανώσει το Συμβούλιο της Ευρώπης στις 6 Μαΐου 2021, αναφορικά με το θέμα.

• Πρόταση Κανονισμού ΕΕ για την Τεχνητή Νοημοσύνη.

Στις 19 Μαΐου 2021, συμφωνήθηκε κοινή συνάντηση των επιτροπών IT LAW και Surveillance. Σκοπός αυτής της συνάντησης θα είναι να συζητηθεί η πρόταση κειμένου θέσης του CCBE σχετικά με το θέμα.

• Βιομετρικά Συστήματα Ταυτοποίησης (Biometric Identification Systems)

Συμφωνήθηκε και ανατέθηκε στον κ. Iain G. Mitchell από τη Βρετανική Αντιπροσωπεία να προετοιμάσει ένα πρώτο σχέδιο/πρόταση για το θέμα αυτό για την επόμενη συνεδρίαση της Ομάδας Εργασίας.